Luni, 12 Noiembrie 2018 (08:08:45)

Din această dimineaţă, ortacii de la mina de uraniu de la Crucea au intrat în grevă generală pe termen nelimitat. Minerii sunt nemulţumiţi că nu şi-au mai luat salariile de două luni, dar şi alte drepturi prevăzute în contractul colectiv de muncă.

Mai exact, Compania Naţională a Uraniului nu le-a acordat tichetele de masă în ultimele 12 luni, dar nici masa antidot pe ultimele 18 luni. Situaţia este disperată, iar oamenii ameninţă că se vor bloca în subteran. Minerii cer ca la faţa locului să vină conducerea Companiei Naţionale a Uraniului, dar şi ministrul Energiei, cu care să discute despre situaţia actuală, dar şi despre ce se va întâmpla în viitor cu această mină.

De asemenea, minerii vor să picheteze sediul CNU şi al Ministerului Energiei, sens în care au făcut demersuri pe lângă Primăria Bucureşti pentru a obţine autorizaţiile necesare.

În ultimii ani, protestele minerilor de la Crucea s-au derulat constant, iar în mai multe rânduri oamenii s-au blocat în subteran. De fiecare dată motivele au fost legate de neplata la timp a salariilor, precum şi de condiţiile precare de muncă.

În grevă au intrat şi colegii de la Braşov, de la Uzina de Preparare a Uraniului, revendicările fiind similare.